Şimali Koreya ABŞ-ın müharibə elan etdiyini iddia edir
Şimali Koreyanın xarici işlər naziri Ri Yonq Ho prezident Trampın sosial mediada şəhrlərini birbaşa təhlükə ilə əlaqələndirib
Şimali Koreyanın xarici işlər naziri Ri Yonq Ho deyib ki, Birləşmiş Ştatlar onun ölkəsinə qarşı müharibə elan edib və Pxenyan hədələndiyi təqdirdə Amerikanın döyüş təyyarələrinin vurulması da daxil olmaqla əks-tədbirlər görəcək. Xarici işlər naziri ABŞ prezidenti Donald Trampın şənbə günü Twitter sosial media platformasında yazdığı şərhləri birbaşa təhlükə ilə əlaqələndirib. Tramp şənbə günü Rinin BMT-nin Baş Assambleyasındakı çıxışına cavab olaraq Twitter səhifəsində yazıb: “Şimali Koreyanın xarici işlər nazirinin BMT-dəki çıxışını dinlədim. Bu, Balaca Raket Adamın fikirlərinin əks-sədasıdırsa, çox davam etməyəcək!” Şimali Koreyanın xarici işlər naziri bazar ertəsi günü buna cavab verib. “Bunu Birləşmiş Ştatların prezidenti kürsüsünü tutan bir nəfərin dediyini nəzərə alsaq, bu, açıq-aydın müharibənin elan edilməsidir”, Ri Nyu Yorkda müxbirlərə bildirib. “Bütün dünya yadda saxlamalıdır ki, bizim ölkəmizə ABŞ birinci olaraq müharibə elan edib. Bir halda ki Birləşmiş Ştatlar bizim ölkəmizə müharibə elan edir, bizim də ABŞ-ın strateji bombardmançıları ölkəmizin hava hövzəsinə daxil olmadıqda belə onları vurmaq kimi əks tədbirlər görmək hüququmuz var”, Ri sözünə davam edib. “Trampın müharibə elan etməsi işığında bütün əməliyyatlar üçün variantlar Şimali Koreya Xalq Demokratik Respublikasının ali rəhbərliyinin masası üzərində olacaq”, Ri bildirib. Bu açıqlamalar keçən həftə BMT-nin Baş Assambleyasının sessiyası və sessiya çərçivəsində Tramp və Şimai Koreya liderləri arasında ritorikanın gücləndiyi bir vaxtdan sonra verilib. ABŞ prezidenti Donald Tramp BMT-nin Baş Assambleyasında çıxışı zamanı Şimali Koreyanın xarici işlər naziri Ri deyib ki, onun ölkəsi Sakit okean üzərində atmosferdə hidrogen bombası sınağı keçirə bilər.